થોડી વાર વરસાદ આવે, ફરી પાછો તડકો દેખાય. પાછું અંધારું થાય અને ફરી વરસાદ શરૂ થાય. લગભગ સાડાઅગિયાર વાગ્યે તો મેં પર્વતોની પાછળ એક મેઘધનુષ પણ જોયું. સાચું કહું તો હું એ વાતાવરણ જોઈને ભારોભાર ખુશ હતો. મુંબઈમાં બેઠા હોઈએ તો આવા દૃશ્યની કલ્પના કરવી પણ અઘરી હતી. પાબ્લો પિકાસોએ જાણે કે પેઇન્ટિંગ કર્યું હોય એવું વાતાવરણ હતું એ. પર્વત, એના પર ઊડાઊડ કરતાં પક્ષીઓ, નાના છોડ, મોટાં વૃક્ષ, પતંગિયાં અને પાન પર પડેલાં વરસાદનાં ટીપાંમાં દેખાતું આસપાસનું પ્રતિબિંબ. કુદરતના આ સૌંદર્યને માણતી વખતે મને ખબર નહોતી આગળ ભગવાન મને પોતાનું નવું રૂપ પણ દેખાડવાનો છે.